कंगारुओं के बचाव में फिर आई बारिश, इतिहास रचने की दहलीज पर भारत - Sports AajTak
कंगारुओं के बचाव में फिर आई बारिश, इतिहास रचने की दहलीज पर भारत
भारत बारिश और खराब रोशनी के कारण चौथे और आखिरी टेस्ट के चौथे दिन बड़ी जीत के करीब पहुंचने में नाकाम रहा, लेकिन 1988 के बाद ऑस्ट्रेलिया को पहली बार उसकी सरजमीं पर फॉलोऑन के लिए मजबूर करके टीम इंडिया इस देश में 72 साल में पहली टेस्ट सीरीज जीतने की दहलीज पर है. खराब मौसम के कारण चौथे दिन सिर्फ 25.2 ओवर का खेल हो पाया.
ऑस्ट्रेलिया ने फॉलोऑन खेलते हुए दूसरी पारी में चार ओवर में बिना विकेट खोए छह रन बनाए. इससे पहले चाइनामैन स्पिनर कुलदीप यादव (99 रन देकर पांच विकेट) ने ऑस्ट्रेलियाई सरजमीं पर पहले ही टेस्ट में पांच विकेट चटकाए जिससे मेजबान टीम पहली पारी में 300 रन पर सिमट गई.
खराब रोशनी के कारण जब टी ब्रेक जल्दी लिया गया तब मार्कस हैरिस दो जबकि उस्मान ख्वाजा चार रन बनाकर खेल रहे थे. इसके बाद खेल दोबारा शुरू नहीं हो पाया. ऑस्ट्रेलियाई टीम अब भी भारत से 316 रन पीछे है.
अंपायरों ने टी ब्रेक के बाद एक घंटे तक मौसम में सुधार का इंतजार किया. इसके बाद बारिश दोबारा शुरू हो गई और स्थानीय समयानुसार शाम पांच बजकर 20 मिनट पर अंपायरों ने दिन का खेल खत्म करने का फैसला किया.
इससे पहले कुलदीप की फिरकी के जादू के सामने ऑस्ट्रेलिया की टीम पहली पारी में 104.5 ओवर में 300 रन पर आउट हो गई. मेजबान टीम की ओर से सलामी बल्लेबाज मार्कस हैरिस ने सर्वाधिक 79 रन बनाए.
भारत ने 322 रन की बढ़त हासिल करने के बाद ऑस्ट्रेलिया को फॉलोआन करने के लिए कहा. सुबह का सत्र बारिश और खराब रोशनी की भेंट चढ़ने के बाद स्थानीय समयानुसार एक बजकर 50 मिनट पर खेल शुरू हुआ.
भारत ने सुबह तुरंत ही नई गेंद ली और टीम को सफलता भी मिली. मोहम्मद शमी (58 रन पर दो विकेट) ने खेल शुरू होने पर छठी गेंद पर ही पैट कमिंस (25) को बोल्ड कर दिया. कमिंस शमी की नीची रहती गेंद को बिलकुल भी नहीं समझ पाए और अपने स्टंप गंवा बैठे.
जसप्रीत बुमराह (62 रन पर एक विकेट) ने पीटर हैंड्सकॉम्ब (37) की धैर्यपूर्ण पारी का अंत किया. हैंड्सकॉम्ब बुमराह की गेंद को विकेटों पर खेल गए. कुलदीप ने नाथन लियोन (00) को एलबीडब्ल्यू करके ऑस्ट्रेलिया को नौवां झटका दिया. ऑस्ट्रेलिया ने 44 गेंद के भीतर 22 रन पर तीन विकेट गंवाए. कुलदीप को तुरंत ही पांच विकेट लेने का मौका लेकिन हनुमा विहारी ने मिड ऑन पर जोश हेजलवुड (21) का कैच टपका दिया जबकि बल्लेबाज ने खाता भी नहीं खोला था.
इसके बाद विहारी के कंधे मे भी चोट लगी और हार्दिक पंड्या को उनकी जगह क्षेत्ररक्षण के लिए उतरना पड़ा. हेजलवुड और मिशेल स्टार्क (नाबाद 29) ने 10वें विकेट के लिए 42 रन जोड़कर ऑस्ट्रेलिया का स्कोर 300 रन तक पहुंचाया. कुलदीप ने हेजलवुड को एलबीडब्ल्यू करके ऑस्ट्रेलिया की पारी का अंत किया. हेजलवुड ने डीआरएस का सहारा लिया, लेकिन तीसरे अंपायर ने उन्हें आउट करार दिया.
भारतीय कप्तान विराट कोहली ने इसके बाद ऑस्ट्रेलिया को फॉलोऑन के लिए कहा. इंग्लैंड के खिलाफ नॉटिंघम में 2005 के बाद यह पहला मौका है जब ऑस्ट्रेलियाई टीम को फॉलोॉन के लिए मजबूर होना पड़ा है.
घरेलू सरजमीं पर ऑस्ट्रेलियाई टीम 1986 के बाद भारत के खिलाफ फॉलोऑन खेल रही है. इससे पहले लगातार बारिश और खराब रोशनी के कारण सुबह के सत्र में एक भी गेंद नहीं फेंकी जा सकी.
सिडनी क्रिकेट ग्राउंड पर सुबह निर्धारित समय से आधा घंटा पहले 10 बजे खेल शुरू होना था, लेकिन रात भर हुई तेज बारिश और खराब रोशनी के कारण ऐसा नहीं हो पाया.
कुछ समय बाद रोशनी में सुधार हुआ और अंपायरों ने 11 बजे मैच शुरू करने का फैसला किया, लेकिन इससे पहले बारिश आ गई. इसके बाद लंच के समय तक स्थिति में सुधार नहीं हुआ और सुबह के सत्र में एक भी गेंद नहीं फेंकी जा सकी. ऑस्ट्रेलिया ने तीसरे दिन का खेल खत्म होने तक छह विकेट पर 236 रन बनाए थे.
भारत ने इससे पहले चेतेश्वर पुजारा (193) और ऋषभ पंत (नाबाद 159) की पारियों की बदौलत पहली पारी सात विकेट पर 622 रन बनाने के बाद घोषित की थी.
भारत ने एडिलेड में 31 रन और मेलबर्न में 137 रन की जीत के साथ चार मैचों की सीरीज में 2-1 की अजेय बढ़त बना रखी है. ऑस्ट्रेलिया ने पर्थ में दूसरा टेस्ट 146 रन से जीता था.